Document ID: 31991D0348

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Ιουνίου 1991 σχετικά με την έγκριση του προγράμματος για την εξάλειψη της λοιμώδους πλευροπνευμονίας των βοοειδών που υπέβαλε η Ιταλία και για τον καθορισμό του επιπέδου της κοινοτικής χρηματοδοτικής συνεισφοράς ( Το κείμενο στην ιταλική γλώσσα είναι το μόνο αυθεντικό ) ( 91/348/ΕΟΚ )
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα ( 1 ), όπως τροποποιήθηκε τελευταία από την απόφαση του Συμβουλίου 91/133/ΕΟΚ ( 2 ), και ιδίως το άρθρο 24,
Εκτιμώντας :
ότι στην απόφαση 91/46/ΕΟΚ της Επιτροπής ( 3 ) προβλέπεται η χορήγηση χρηματοδοτικής συνεισφοράς εκ μέρους της Κοινότητας για τη λήψη μέτρων με επείγοντα χαρακτήρα για την εξάλειψη της λοιμώδους πλευροπνευμονίας των βοοειδών η οποία εκδηλώθηκε στην Ιταλία τον Οκτώβριο του 1990, και ότι η δράση αυτή παρατάθηκε με την απόφαση της Επιτροπής 91/57/ΕΟΚ ( 4 ) έως τις 31 Μαρτίου 1991 - ότι, διαπιστώνοντας την εξέλιξη της κατάστασης, η χρηματοδοτική ενίσχυση της Κοινότητας θα πρέπει να εντάσσεται στο πλαίσιο ενός προγράμματος για την εξάλειψη μεταδοτικών ασθενειών σύμφωνα με το άρθρο 24 της απόφασης 90/424/ΕΟΚ -
ότι η Ιταλία υπέβαλε, με επιστολή της στις 26 Μαρτίου 1991, προς έγκριση στην Επιτροπή μονοετές πρόγραμμα για την εξάλειψη της λοιμώδους πλευροπνευμονίας των βοοειδών -
ότι η εξέταση του προγράμματος έδειξε ότι ανταποκρίνεται σε όλα τα κοινοτικά κριτήρια τα σχετικά με την εξάλειψη της ασθένειας, σύμφωνα με την απόφαση 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων για την εξάλειψη και την επιτήρηση ορισμένων ασθενειών των ζώων ( 5 )-
ότι θα χορηγηθεί κοινοτική χρηματοδοτική συνεισφορά υπό τον όρο ότι πληρούνται οι προαναφερθέντες όροι και ότι οι αρχές θα παράσχουν όλα τα απαραίτητα στοιχεία, σύμφωνα με το άρθρο 24 παράγραφος 8 της απόφασης 90/424/ΕΟΚ, και ότι είναι σκόπιμο να ορισθεί η χρηματοδοτική συμμετοχή της Κοινότητας σε ποσοστό 50 % των δαπανών των εξετάσεων και της αποζημίωσης των κατόχων για τη σφαγή των βοοειδών λόγω της μεταδοτικής πλευροπνευμονίας των βοοειδών -
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ :
Άρθρο 1
Εγκρίνεται το μονοετές πρόγραμμα για την εξάλειψη της λοιμώδους πλευροπνευμονίας των βοοειδών που υπέβαλε η Ιταλία .
Άρθρο 2
Η Ιταλία θέτει σε ισχύ από την 1η Απριλίου 1991 τους νόμους, κανονισμούς και διοικητικές διατάξεις για την εφαρμογή του προγράμματος που αναφέρεται στο άρθρο 1 .
Άρθρο 3
Το ποσοστό της χρηματοδοτικής συμμετοχής της Κοινότητας καθορίζεται στο 50 % των δαπανών για τη διενέργεια δοκιμασιών και των δαπανών που πραγματοποιεί η Ιταλία για την αποζημίωση των κατόχων για τη σφαγή βοοειδών λόγω της λοιμώδους πλευροπνευμονίας των βοοειδών .
Άρθρο 4
Η χρηματοδοτική συνεισφορά της Κοινότητας θα χορηγηθεί μετά την υποβολή των δικαιολογητικών εγγράφων .
Άρθρο 5
Η παρούσα απόφαση απευθύνεται στην Ιταλική Δημοκρατία . Βρυξέλλες, 17 Ιουνίου 1991 .

Labels: 2
18
17
6